Diari Oficial de la Generalitat Valenciana


Sumari del DOGV 2295, del 23-06-1994 (1994/831773)

ORDRE de 31 de maig de 1994, del conseller de Sanitat i Consum, per la qual disposa el procediment per a l'autorització de consultoris auxiliars de temporada, per a l'atenció sanitària en zones turístiques.
--------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1994/05/31/(1)/dof/vci/html**

### Dades del document

Número de DOGV
:   2295

Data del DOGV
:   23-06-1994

Secció del DOGV
:   DISPOSICIONS GENERALS

Número del document
:   1994/831773


Data del document
:   31-05-1994

Organisme emissor
:   Conselleria de Sanitat i Consum

Tipus de document
:   Ordre

Anàlisi jurídica

ORDRE de 31 de maig de 1994, del conseller de Sanitat i Consum, per la qual disposa el procediment per a l'autorització de consultoris auxiliars de temporada, per a l'atenció sanitària en zones turístiques. [94/4258]  
El fenomen turístic, que posseeïx una especial rellevància en la Comunitat Valenciana, produeïx un evident impacte social, derivat de l'augment estacional de la població en determinades zones. Raó per la qual les administracions donen respostes a la demanda de serveis auxiliars que el turisme de masses implica.  
Respecte a l'atenció sanitària, des de la Generalitat Valenciana s'ha anat aportant solucions, dirigides a reforçar el dispositiu d'assistència que hi ha a les localitats costaneres o les de l'interior que més manifestament viuen aquest fenomen turístic estacional.  
Generalment, aquestes solucions consisteixen a contractar personal sanitari i no sanitari de reforç, per a incrementar les plantilles ja existents, autoritzacions de farmacioles, per a millorar l'accés als medicaments i d'altres productes sanitaris, i l'habilitació de locals per a l'atenció sanitària de la població de temporada d'acord amb les corporacions locals.  
Aquesta ordre va dirigida a garantir que els locals que anualment s'habiliten com a consultoris auxiliars de temporada posseïsquen les condicions òptimes d'habitabilitat i confort, i les garanties sanitàries necessàries per al tipus de prestacions a què van adreçats, de manera que hi haja una correspondència entre l'esforç organitzatiu i pressupostari exercit en aquest sentit i la dignitat amb què el servei arriba als seus destinataris.  
Per tot açò, fent ús del que disposa el Decret 27/1987, de 30 de març, del Consell de la Generalitat Valenciana i a proposta de la Secretaria General de la Conselleria de Sanitat i Consum,   
ORDENE:  
Article primer  
Per a complementar temporalment els recursos d'assistència que hi ha a determinades zones sanitàries, la conselleria de sanitat i Consum podrà autoritzar l'obertura i el funcionament dels consultoris auxiliars de temporada en aquells nuclis de població que, a causa del seu turisme, tinguen una afluència de públic molt superior a la de la seua població de dret.  
Article segon  
L'autorització d'aquests consultoris la sol·licitarà l'alcalde de l'ajuntament de la localitat on s'hagen d'instal·lar, mitjançant una instància adreçada al secretari general de la Conselleria de Sanitat i Consum, acompanyada de tots els requisits que disposa aquesta ordre.  
El termini de presentació de la sol·licitud serà d'almenys dos mesos abans del començament de la temporada per a la qual se sol·licite.  
Article tercer  
Les instàncies per a l'autorització dels consultoris auxiliars s'acompanyaran de:  
1. Còpia certificada de l'acord de la corporació que sol·licita la instal·lació del Consultori auxiliar de temporada en els locals indicats en la instància.  
2. Certificat de la propietat municipal, o contracte d'arrendament, almenys per la temporada per a la qual se sol·licita el servei, dels locals que són objecte de la sol·licitud.  
3. Plànols del conjunt i del detall dels locals, fets per un tècnic competent, amb certificat que compleixen les normes de seguretat i protecció contra incendis.  
4. Memòria que justifique la necessitat del servei, on es valorarà la població flotant estimada per a la temporada, per mesos, i la dels darrers anys. L'accés a les instal·lacions, la seua situació en el nucli de la població, les seues comunicacions i totes les dades que permeten valorar-ne la necessitat.   
5. Compromís per part de la corporació del manteniment del servei de totes les necessitats en matèria de subministraments d'aigua corrent, electricitat, neteja, comunicacions, etc., que siga necessari.  
Article quatre  
Els locals adreçats a consultori hauran de ser suficients per a la demanda d'atenció sanitària avaluada, i disposaran de:  
- Sala d'espera i lavabos per als usuaris.  
- Despatx/os per a les consultes del/s facultatiu/s.  
- Despatx/os per a sala de guariment i atenció d'infermeria.  
- Lavabos per al personal sanitari.  
- Mobiliari adequat a les diferents dependències.  
Article cinqué  
La Secretaria General recaptarà tots els informes que siguen necessaris per a garantir la conveniència del servei demanat i la idoneïtat i la suficiència dels locals presentats.  
L'informe de l'expedient per la direcció general del Servei Valencià de Salut serà obligatori. S'hi raonarà, segons els recursos d'assistència que hi haja a la zona, l'informe favorable o no al servei de reforç de temporada, a les condicions de les instal·lacions i a la durada de l'activitat.  
Una vegada completat l'expedient, el servei d'Ordenació Sanitària n'informarà el secretari general de la Conselleria i li'n proposarà la resolució, aquest, segons l'expedient, resoldrà concedint o denegant l'autorització administrativa prèvia del consultori demanat. Les autoritzacions denegades seran sempre motivades.  
La resolució de secretari general es comunicarà a qui la sol·licita i a la direcció general del Servei Valencià de Salut.  
Article sisé  
L'autorització administrativa prèvia del consultori implicarà la dotació corresponent d'aquest per la Conselleria de Sanitat i Consum del personal i de l'equipament sanitari necessaris per a l'atenció sanitària de la població a qui s'adrece, i determinar el tipus i les condicions dels serveis que s'hi prestaran, d'acord amb l'organització territorial i funcional de l'assistència sanitària pública a la Comunitat Valenciana, i, especialment, dels recursos d'atenció primària.  
A la vista de la resolució del secretari general, de l'autorització administrativa prèvia del consultori, el director del Servei Valencià de salut adoptarà les disposicions escaients per a la dotació de mitjans humans i tècnics d'acord amb la normativa en matèria de personal al servei de les administracions públiques.  
La llista del personal i de les seues funcions, l'equipament i l'horari serà comunicada pel director del Servei Valencià de Salut a la Secretaria General, per a incloure-la en l'expedient del consultori de temporada.  
Article seté  
L'autorització de l'obertura i el funcionament de consultori auxiliar de temporada serà atorgada pel secretari general de la Conselleria de Sanitat i Consum una vegada comprovat, pels serveis territorials corresponents, el compliment de les condicions i requisits exigits per a la seua autorització administrativa, d'acord amb el que disposa article tercer, b), del Decret 27/1987, de 30 de març, del Consell de la generalitat Valenciana.  
El servei d'Ordenació Sanitària inscriurà d'ofici en el Registre de Centres, Serveis i Establiments Sanitaris els consultoris auxiliars de temporada que hagen estat autoritzats per a la seua obertura i funcionament, i també les incidències de modificació, trasllat, renovació o supressió que s'hi produesquen.  
Article vuité  
Les autoritzacions regulades en aquesta ordre caducaran al finalitzar la temporada per a la que foren concedides. Podran ser renovades l'any següent, si continuaren les condicions que motivaren la seua concessió.  
Article nou  
Procediment per a renovar l'autorització del Consultori auxiliar de temporada:  
1. Si continuen els mateixos locals i les mateixes condicions que motivaren la darrera autorització serà suficient la sol·licitud de l'alcalde al secretari general de la Conselleria de Sanitat i Consum en què insten la renovació de l'autorització i la temporada per la qual es demana, presentada amb dos mesos d'antelació del començament.  
2. Si hi haguera modificació total o parcial dels locals o condicions per les qual es concedí l'autorització del consultori auxiliar de temporada, caldrà seguir el procediment general regulat per aquesta ordre.  
Article deu  
Contra les resolucions dictades pel secretari general, podrà interposar-s'hi un recurs ordinari davant el conseller de Sanitat i Consum.  
DISPOSICIÓ TRANSITÒRIA  
S'autoritza la direcció general del Servei Valencià de Salut per a aplicar les mesures escaients per al reforç d'assistència del dispositiu d'atenció primària durant la present temporada turística, d'acord amb les previsions fetes per al present exercici pressupostari.  
La Direcció General del Servei Valencià remetrà a la Secretaria General la llista detallada del personal i l'adreça de les instal·lacions on es situaran aquests reforços de temporada d'enguany, indicant-ne la durada del servei en cada cas i la titularitat dels locals usats.  
DISPOSICIONS FINALS  
Primera  
S'autoritza el secretari general de la Conselleria de Sanitat i Consum per a aplicar aquesta ordre.  
Segona  
Aquesta ordre serà vigent a l'endemà de la seua publicació en el Diari Oficial de la Generalitat Valenciana.  
Valencia, 31 de maig de 1994  
El conseller de Sanitat i Consum,  
JOAQUÍN COLOMER SALA


Còpia Permalink ELI